|  |
| --- |
| ***Директни плащания*** |

**1. По схемата за преразпределително плащане бяха изплатени над 104 млн. лева за Кампания 2021.** Средствата са насочени към 53 933 земеделски стопани с допустими площи по Схемата за единно плащане на площ (СЕПП). Нивото на подпомагане по схемата е определено в размер на 137,74 лева за хектар със заповед на министъра на земеделието. Съгласно разпоредбите на европейското и националното законодателство, подпомагането по схемата за преразпределително плащане се отпуска за първите до 30 хектара допустими площи по схемата за единно плащане на площ (СЕПП) на всяко стопанство, независимо от размера. За кампания 2021 по схемата за преразпределително плащане определеният бюджет е с 9% по-нисък от 2020. Завишеният бюджет за кампания 2020 е в резултат на трансфер на средства от ПРСР, поради което за Кампания 2021 ставка е по-ниска с 13,06 лева за хектар.

**2. Предстоящи директни плащания плащания за Кампания 2021**. Съгласно Индикативния график, изготвен от Държавен фонд „Земеделие“-РА, през месец април 2022 г. се предвижда оторизация по схемата за зелени директни плащания, схемата за обвързано подпомагане за протеинови културии специалнотоплащане за култура памук. До средата на юни 2022 г. ще се извърши доплащането по СЕППиплащанията посхемите за млади и дребни земеделски стопани. Графикът за предстоящите плащания и техният времеви диапазон е достъпен на следния електронен адрес: <https://www.dfz.bg/bg/dp-2014-2020/-2021/>.

|  |  |
| --- | --- |
| ***ОСП 2023-2027 г.*** |  |

**3. В рамките на Стратегическия план на България за периода 2023-2027 г. са разработени и предложени 10 различни Схеми за климата, околната среда и хуманното отношение към животните (Еко схеми).** Еко схемата за поддържане на биологично земеделие (селскостопански животни) е насочена към животновъди, които отглеждат говеда, биволи, овце и/или кози при спазване на принципите на биологичното земеделие, в съответствие с изискванията на Регламент (ЕС) 2018/848 относно биологичното производство и етикетирането на биологични продукти. За да могат да получат подпомагане по еко схемата, земеделските стопани трябва да отглеждат най-малко 1 животинска единица (ЖЕ) от заявен вид и да стопанисват най-малко 0,5 ха пасищна площ и/или площи с фуражни култури. На 1 ЖЕ стопанинът трябва да стопанисва минимум 0,3 ха пасищна площ и/или площи с фуражни култури. Изплаща се подпомагане само за животни, за които земеделският стопанин стопанисва земеделска площ, съответстваща на минимум 0,3 ха пасищна площ и/или площи с фуражни култури на 1 ЖЕ. Животните, с които се кандидатства, следва да са преминали периода на преход към биологично производство и да са сертифицирани като биологични. В интервенцията ще се изисква земеделските стопани да имат сключен договор с Контролиращо лице за биологично производство не по-късно от 31 декември на годината, предхождаща годината на кандидатстване въз основа на наличните данни в регистъра на биологичните оператори към тази дата. Индикативната ставка за периода 2023-2027 г. е планирана да бъде 238,01 евро/ЖЕ годишно за целия период. Планира се бюджетът по интервенцията да нараства ежегодно, което съответства на целите за увеличение на биологичното производство всяка година в периода 2023-2027 г. при запазване на размера на индикативната ставка. По интервенцията са заложени следните бюджетни стойности: 2023 г. - 4 201 352,52 евро; 2024 г. - 4 402 708,98 евро; 2025 г. - 4 612 871,81 евро; 2026 г. - 4 833 269,07 евро; 2027 г. - 5 064 138,77 евро.

**4. На 28 март 2022 г. се проведе заседание на Специалния комитет по селско стопанство.** Участниците в заседанието обсъдиха Съобщението на ЕК относно гарантиране на продоволствената сигурност и повишаване на гъвкавостта на продоволствените системи, както и ситуацията на селскостопанските пазари и по-специално след инвазията в Украйна. Съобщението на ЕК има три основни части. На първо място е хуманитарната обстановка в Украйна, както и ситуацията, свързана с хранителната сигурност в международен мащаб, особено по отношение на пшеницата. Затварянето на пристанищата на Черно море води до блокиране на доставките. Ако украинските фермери не успеят да засеят царевица и слънчоглед и да сложат торове на пшеницата, последствията за международните пазари ще бъдат сериозни. Изключително важен аспект е недопускане на нарушаване и ограничения на търговията. Установени са множество подходи за проследяване на реалната ситуация на място в Украйна по отношение на земеделското производство и какви са нуждите на страната. Работи се за запазване на производствения капацитет на Украйна. Провеждат се специални операции за осигуряване на основни суровини за земеделското производство – гориво, торове, семена и т.н. Втората част на Съобщението се отнася до ситуацията в ЕС – хранителната сигурност на ЕС не е застрашена. Сериозна е ситуацията по отношение на торовете. За настоящата година фермерите имат достатъчно торове, но загриженост поражда средносрочната и дългосрочната перспектива и наличието на газ за производство на торове. Определени са серия от мерки за адресиране на ситуацията – частно складиране, извънредна мярка, дерогация относно зелените изисквания, възможност за индустрията да търси други източници на фуражи (Северна Америка), използването на биогорива и адаптиране на нивата на биогориво в горивните смеси за земеделието. Третият елемент на Съобщението е за устойчивостта на хранителните системи. Повечето държави- членки приветстваха Съобщението и мерките, предложени от ЕК и изразиха солидарност с Украйна. Голям брой държави коментираха с тревога проблема с нарастващите цени на влаганите в производството горива, торове, енергия. Няколко държави-членки наблегнаха на необходимостта от бърз преход към устойчиво производство и устойчиви хранителни вериги. Редица държави, включително България, обърнаха внимание на необходимостта от гарантиране на хранителната сигурност в ЕС, както и на осигуряването на храни на достъпни цени.

|  |  |
| --- | --- |
| ***Още от ЕС и света*** |  |

**5.** **На 23 март 2022 г. беше публикуван месечен доклад на Европейската комисия за 2021 г., който акцентира върху търговията на ЕС с агрохранителни стоки с Украйна и Русия**. Въз основа на доклада се прави констатация, че ЕС запазва позицията си на водещ търговец на агрохранителни продукти през 2021 г. Миналата година се характеризира с пандемията от COVID-19, значително покачване на цените на суровините, последвано от смущения в търговията и увеличаване на свързаните с енергията разходи. Общата стойност на търговията с агрохранителни стоки в ЕС достига рекордните 328,1 милиарда евро за 2021 г., което представлява увеличение със 7% на годишна база. Продуктите с висока стойност като вино, спиртни напитки и ликьори, шоколад и сладкарски изделия се представят силно, докато продуктите, които са по-пряко свързани с доходите на земеделските стопанства, като напр. свинското месо, млечни продукти и пшеница са засегнати от намаленията на експортните стойности и се представят по-слабо.